РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/23-23

7. фебруар 2023. године

Б е о г р а д

ЗАПИСНИК

СА 20. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 7. ФЕБРУАРА 2023. ГОДИНЕ

 Седница је почела у 13,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Верољуб Матић, др Угљеша Мрдић, Александар Мирковић, Ђорђе Комленски, Ана Миљанић, др Весна Ивковић и Живота Старчевић

Седници су присуствовали заменици чланова одбора: Бојан Торбица, заменик члана Александра Марковића, Стефан Јовановић, заменик члана Мирослава Алексића, и Никола Драгићевић, заменик члана Сање Марић, која је поднела оставку на функцију народног посланика.

Седници нису присуствовали чланови Одбора: Сандра Божић, Александар Марковић, Јанко Веселиновић, Мирослав Алексић, Драгана Ракић и Бошко Обрадовић.

Седници су, током разматрања 2. тачке дневног реда, приступили Радован Арежина, члан Одбора и Војислав Михаиловић, члан Одбора.

 На предлог председника, Одбор је једногласно утврдио следећи:

Д н е в н и р е д:

- Усвајање записника са 19. седнице Одбора -

1. Разматрање решења Републичке изборне комисије о додели мандата народног посланика ради попуне упражњеног посланичког места у Народној скупштини (акт 03 број: 013-246/23 од 6. фебруара 2023. године);

2. Утврђивање списка налепница за паркирање А-I и А-II.

Пре преласка на рад по утврђеном дневном реду, Одбор је једногласно, без примедаба, усвојио записник са 19. седнице Одбора.

**Прва тачка дневног реда:** Разматрање решења Републичке изборне комисије о додели мандата народног посланика ради попуне упражњеног посланичког места у Народној скупштини

Председник је упознао чланове Одбора да је Одбору достављено Решење Републичке изборне комисије о додели мандата Илу Михајловском као и Уверење о избору именованог за народног посланика.

Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверење о избору народног посланика, ради утврђивања истоветности података.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

 Одбор је констатовао да je престанком мандата народном посланику Јелисавети Вељковић, изабраној са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', остало упражњено посланичко место у Народној скупштини, у складу са одредбом члана 131. Закона о избору народних посланика.

 Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Решење Републичке изборне комисије и Уверење о избору народног посланика Ила Михајловског, изабраног са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'' и утврдио да су подаци о избору народног посланика истоветни са подацима из Решења Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Илу Михајловском.

 За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Утврђивање списка налепница за паркирање А-I и А-II

Председник Одбора је указао да се у систему е-парламент налази списак народних посланика и запослених у Служби Народне скупштине који су поднели захтеве за издавање налепница за паркирање, имајући у виду да Одбор утврђује списак налепница, а у складу са Одлуком о коришћењу простора за паркирање око зграде Народне скупштине. Нагласио је да због заштите личних података подносилаца захтева регистарски бројеви аутомобила нису доступни у систему е-парламент, а да заинтересовани могу да изврше увид у предметне захтеве у канцеларијама Службе Одбора.

 У дискусији су учествовали Стефан Јовановић и Миленко Јованов.

 Стефан Јовановић је констатовао да Одлука о коришћењу простора за паркирање око зграде Народне скупштине датира још из 2012. године и додао да би Одбор, као надлежно радно тело, требало да се у току трајања актуелног сазива Народне скупштине, размотри питање пренамене простора испред здања Дома Народне скупштине. По његовом мишљењу, многобројни аутомобили паркирани на платоу испред Дома Народне скупштине не представљају лепу слику.

 Миленко Јованов је одговорио да, колико је њему познато, тренутно нема конкретне идеје у том смислу, уз опаску да је проблем паркирања одавно присутан. Сложио се да начичкани аутомобили на платоу испред Дома Народне скупштине не представљају лепу слику, додавши да здање Дома Народне скупштине није само седиште највишег законодавног тела већ да сам објекат има велики историјски значај. Констатовао је да се у међувремену размишљало и о алтернативи у виду коришћења подземне гараже у Пионирском парку, али да се од тога одустало, подсетивши чланове Одбора да је на некој од претходних седница Одбора било и других иницијатива, на пример да се део наведеног простора искористи као паркинг за бицикле, односно електричне тротинете. Закључио је на крају да би трајно решавање проблема паркирања изискивало значајна финансијска средства из скупштинског буџета и да ће чланови Одбора бити благовремено обавештени уколико се појави нека нова иницијатива за решавање овог проблема.

На предлог председника, Одбор је већином гласова утврдио списак налепница за паркирање А-I и А-II, у тексту који се налази у систему е-парламент седнице Одбора.

\*\*\*

Седница је завршена у 11,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов